LIGJ
Nr. 44/2023 

PËR DISA SHTESA DHE NDRYSHIME NË LIGJIN NR. 69/2012, “PËR SISTEMIN ARSIMOR PARAUNIVERSITAR NË REPUBLIKËN E SHQIPËRISË”, TË NDRYSHUAR[footnoteRef:2] [2:  Ky projektligj është përafruar pjesërisht me Rekomandimin (2011/C 191/01) të Këshillit të Evropës, datë 28 qershor 2011 “Mbi politikat për të reduktuar braktisjen e parakohshme të shkollës”. ] 


Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Në ligjin nr. 69/2012 “Për sistemin arsimor parauniversitar në Republikën e Shqipërisë”, të ndryshuar, bëhen këto shtesa dhe ndryshime:

Neni 1

1. Pas pikës 5 të nenit 2 shtohen pikat 5/1, 5/2 dhe 5/3 me këtë përmbajtje:
“5/1. “Shkollë e bashkuar” është institucioni arsimor parauniversitar publik, që përfshin nxënës të disa niveleve arsimore, sipas përcaktimeve të këtij ligji;
5/2. “Qendër Burimore” është institucioni arsimor parauniversitar, që ofron arsim special dhe shërbime të veçanta për fëmijët me aftësi të kufizuara;
5/3. “Shkollë me status të veçantë” është institucioni arsimor parauniversitar publik, i arsimit të orientuar me drejtim artistik dhe sportiv. 

Neni 2

Në nenin 22 bëhen këto ndryshime:
1. Pika 3 ndryshohet si më poshtë:
“3. Shkollat e arsimit të orientuar nisin në klasa të arsimit bazë, duke siguruar formimin e nevojshëm të nxënësve në lëndët e kulturës së përgjithshme. Në shkollat e arsimit bazë mund të krijohen klasa të arsimit të orientuar, sipas rregullave dhe procedurave të përcaktuara me udhëzim të ministrit përgjegjës për arsimin.”.
2. Fjalia e parë dhe e dytë e pikës 4 ndryshohen si më poshtë:
“Arsimi bazë me kohë të plotë është i detyrueshëm për të gjithë fëmijët me banim në Republikën e Shqipërisë nga mosha gjashtë deri në moshën gjashtëmbëdhjetë vjeç, me përjashtim të rasteve të parashikuara në këtë ligj. Nxënësi ka të drejtë ta ndjekë arsimin bazë me kohë të plotë kur mbush moshën gjashtë vjeç edhe pas fillimit të vitit shkollor deri më 31 dhjetor të po atij viti kalendarik, deri në moshën shtatëmbëdhjetë vjeç.”. 

Neni 3

Pas pikës 4 të nenit 24 shtohet pika 5 me këtë përmbajtje:
“5. Shkollë me status të veçantë është institucioni arsimor publik parauniversitar, me strukturë organizimi, kurrikul dhe mënyrë financimi të ndryshme nga institucionet arsimore publike parauniversitare. Kriteret e posaçme dhe procedurat për përfitimin e këtij statusi përcaktohen me vendim të Këshillit të Ministrave.”. 

Neni 4

Pas nenit 24 shtohet neni 24/1 me këtë përmbajtje:

“Neni 24/1
Shkolla e bashkuar

Shkolla e bashkuar është institucioni arsimor parauniversitar publik në të cilën përfshihen nxënës nga nivelet arsimore me kodet 1, 2, 3 ose vetëm disa prej tyre. Në këto shkolla mund të përfshihen edhe grupe të arsimit parashkollor. Mësimi në këto shkolla realizohet në një ose disa godina mësimore me vendndodhje të ndryshme.”.

Neni 5

Pas shkronjës “ç” të pikës 2 të nenit 28 shtohet shkronja “d” me këtë përmbajtje:
“d) planifikimin e nevojave për ndërtimin dhe rikonstruksionin e godinave të institucioneve arsimore parauniversitare pas marrjes së mendimit të ministrisë përgjegjëse për arsimin për planifikimin dhe shpërndarjen e nxënësve në territorin e njësisë së vetëqeverisjes vendore përkatëse.”.

Neni 6

Pika 1 e nenit 38 shfuqizohet.

Neni 7

Në nenin 42 bëhen këto shtesa:
1. Në titull pas fjalëve “institucioneve arsimore private” shtohen fjalët “dhe institucioneve arsimore plotësuese private.”.
2. Në pikën 1 pas fjalëve “institucionet arsimore private” shtohen fjalët “dhe institucionet plotësuese private”.
3. Në pikën 2 pas fjalëve “institucioneve private” shtohen fjalët “dhe institucioneve plotësuese private”.
4. Në pikën 3 pas fjalëve “institucioneve arsimore private” shtohen fjalët “dhe institucioneve arsimore plotësuese private”.
5. Në pikën 7 pas fjalëve “institucioni arsimor privat” shtohen fjalët “dhe institucioni arsimor plotësues privat” dhe pas fjalëve “institucionit arsimor privat” shtohen fjalët  “dhe institucionit arsimor plotësues privat”.

Neni 8

Neni 55 ndryshohet si më poshtë:

“Neni 55
Emërimi, ulja në detyrë, pezullimi dhe shkarkimi i drejtuesit të institucionit arsimor parauniversitar

1. Drejtori i institucionit arsimor publik emërohet nga titullari i institucionit rajonal arsimor përkatës, përgjegjës për arsimin parauniversitar, pas propozimit të dy kandidatëve që vlerësohen me konkurrim të hapur nga komisioni i vlerësimit. Komisioni përbëhet nga një përfaqësues i njësisë bazë të vetëqeverisjes vendore, një përfaqësues i institucionit arsimor vendor përgjegjës për arsimin parauniversitar, kryetari i bordit të institucionit, kryetari i këshillit të prindërve të institucionit dhe dy mësues të institucionit arsimor, të zgjedhur nga këshilli i mësuesve. Njëri prej dy mësuesve, me përvojën më të gjatë në atë institucion arsimor, drejton komisionin e vlerësimit.
2. Nëndrejtori i institucionit arsimor publik emërohet nga titullari i institucionit publik arsimor parauniveristar (IPAP) përkatës pas propozimit të dy kandidatëve, që vlerësohen me konkurrim të hapur nga komisioni i vlerësimit. Komisioni përbëhet nga kryetari i bordit të IPAP-së, kryetari i këshillit të prindërve të IPAP-së, dy mësues të IPAP-së, të zgjedhur nga këshilli i mësuesve, dhe një përfaqësues i ZVAP-së, i caktuar nga drejtori i institucionit vendor përgjegjës për arsimin parauniveritar, pas njoftimit zyrtar të drejtorit të IPAP-së. Njëri prej 2 (dy) mësuesve, me përvojën më të gjatë në atë IPAP, drejton komisionin e vlerësimit.
3. Kandidati për drejtor dhe nëndrejtor i institucionit arsimor duhet të ketë të paktën kategorinë “Mësues i kualifikuar” dhe të jetë i pajisur me certifikatën e drejtuesit të institucionit arsimor parauniversitar. Certifikimi i kandidatit për drejtor dhe nëndrejtor i institucionit arsimor kryhet pas zhvillimit të trajnimit të detyrueshëm përgatitor në shkollën e drejtorëve për drejtimin e institucionit arsimor. Në rastet kur asnjë nga kandidatët për drejtor ose nëndrejtor nuk është i pajisur me certifikatën e drejtuesit të institucionit arsimor parauniversitar, komisioni propozon dy kandidatë që vlerësohen sipas pikave 1 dhe 2 të këtij neni. Titullari i institucionit përkatës emëron një nga kandidatët për një periudhë 1-vjeçare, me kushtin që kandidati të jetë pranuar në shkollën e drejtorëve. Pas përfundimit të kësaj periudhe, rishpallet procedura për përzgjedhjen e drejtuesit të institucionit arsimor sipas pikave 1 dhe 2 të këtij neni. 
4. Drejtuesi i institucionit arsimor nuk mund të jetë anëtar i forumeve drejtuese të partive politike.
5. Titullari i institucionit rajonal arsimor përkatës, përgjegjës për arsimin parauniversitar, ul në detyrë, pezullon, shkarkon apo përfundon marrëdhëniet e punës për drejtorin e institucionit parauniversitar arsimor publik në rastet si më poshtë:
a) drejtori i IPAP-së ulet në detyrë në rast se pas vlerësimit vjetor të performancës nga ana e institucionit vendor përgjegjës për arsimin parauniveritar, rezulton me performancë jo të kënaqshme. Ndaj tij merret masa disiplinore e uljes në detyrë nga titullari i institucionit rajonal përgjegjës për arsimin parauniversitar dhe kalon në pozicionin e punës si mësues në profilin e tij brenda të njëjtit institucion arsimor ose në institucionin arsimor më të afërt, brenda të njëjtit institucion vendor përgjegjës për arsimin parauniversitar.
b) për drejtorin e IPAP-së pezullohet marrëdhënia e punës dhe efektet financiare deri në shpalljen e vendimit të formës së prerë ndaj tij nga gjykata kompetente në rastet kur:
i. gjykata ka vendosur masat e sigurimit personal ndaj tij ose;
ii. është në proces hetimi për kryerjen e një vepre penale sipas nenit 60/1 të këtij ligji.
c) drejtori i IPAP-së shkarkohet në rastet si më poshtë:
i. ka një vendim të formës së prerë ndaj tij nga gjykata kompetente për kryerjen e një vepre penale sipas nenit 60/1 të këtij ligji, apo të një vepre penale që dënohet me burgim;
ii. pas rekomandimeve të institucioneve përgjegjëse për inspektimin, sigurimin e cilësisë, vlerësimin, menaxhimin, ndjekjen dhe kontrollin e institucioneve të arsimit parauniversitar për pajtueshmërinë e veprimtarisë së tyre me aktet ligjore dhe nënligjore në fuqi, për parregullsi ose dobësi të theksuara në menaxhimin e IPAP-së;
iii. ka rast të përsëritur të shkeljeve për të cilat është ende në fuqi masa e vendosur nga Komisioni i Disiplinës “Paralajmërim për largim nga puna”;
iv. ka kryer shkelje të procedurave të zhvillimit të provimeve kombëtare të arsimit bazë dhe/ose të Maturës Shtetërore;
v. ka organizuar ose ka lejuar gjatë procesit mësimor pjesëmarrjen e mësuesve apo të nxënësve në veprimtari partiake ose ka marrë pjesë në to;
vi. konstatohet se pas emërimit, drejtori i IPAP-së bën pjesë në forumet drejtuese të partive politike. Në këtë rast drejtori i institucionit vendor përgjegjës për arsimin parauniversitar i kërkon zyrtarisht institucionit rajonal përgjegjës për arsimin parauniveristar shkarkimin e drejtorit të IPAP-së nga funksioni që kryen. Ky vendim merret jo më shumë se pesë ditë pas marrjes së kërkesës;
vii. IPAP-ja që ai drejton ka dy vlerësime të njëpasnjëshme “Dobët” nga institucioni vendor përgjegjës për arsimin parauniversitar;
viii. kur ka kryer veprimtari në kundërshtim me aktet nënligjore të nxjerra nga ministri përgjegjës për arsimin parauniversitar.
ç) përfundimi i marrëdhënies së punës së drejtorit të IPAP-së bëhet në këto raste:
i. jep dorëheqjen;
ii. mbush moshën e pensionit;
iii. me vendim të komisionit mjekoligjor provohet paaftësia për kryerjen e detyrave;
iv. merret masa disiplinore e largimit nga puna.
6. Titullari i institucionit arsimor përkatës ul në detyrë, pezullon, shkarkon apo përfundon marrëdhëniet e punës për nëndrejtorin e institucionit parauniversitar arsimor publik në rastet si më poshtë:
a) nëse pas vlerësimit vjetor të performancës nga drejtori i IPAP-së rezulton me performancë jo të kënaqshme. Ndaj tij merret masa disiplinore e uljes në detyrë nga titullari i IPAP-së dhe kalon në pozicionin e punës si mësues në profilin e tij brenda të njëjtit institucion arsimor ose në institucionin arsimor më të afërt brenda të njëjtit institucion vendor përgjegjës për arsimin parauniversitar;
b) Për nëndrejtorin e IPAP-së pezullohen marrëdhëniet e punës dhe efektet financiare deri në shpalljen e vendimit të formës së prerë ndaj tij nga gjykata kompetente në rastet kur:
i. gjykata ka vendosur masat e sigurimit personal ndaj tij ose;
ii. është në proces hetimi për kryerjen e një vepre penale sipas nenit 60/1 të këtij ligji.
c) drejtori i IPAP-së shkarkon nëndrejtorin e IPAP-së kur:
i. ka një vendim të formës së prerë ndaj tij nga gjykata kompetente për kryerjen e një vepre penale sipas nenit 60/1 të këtij ligji, apo të një vepre penale që dënohet me burgim;
ii. pas rekomandimeve të institucioneve përgjegjëse për inspektimin, sigurimin e cilësisë, vlerësimin, menaxhimin, ndjekjen dhe kontrollin e institucioneve të arsimit parauniversitar, për pajtueshmërinë e veprimtarisë së tyre me aktet ligjore dhe nënligjore në fuqi, për parregullsi ose dobësi të theksuara në realizimin e detyrave të ngarkuara për menaxhimin e IPAP-së;
iii. ka rast të përsëritur të shkeljeve për të cilat është ende në fuqi masa e vendosur për “paralajmërim për largim nga puna”;
iv. konstatohet se pas emërimit, nëndrejtori i IPAP-së bën pjesë në forumet drejtuese të partive politike. Në këtë rast, drejtori i IPAP-së merr vendimin përfundimtar për shkarkimin e nëndrejtorit të IPAP-së jo më vonë se 5 (pesë) ditë pas konstatimit;
v. ka kryer veprimtari në kundërshtim me aktet nënligjore të nxjerra nga ministri përgjegjës për arsimin.
ç) përfundimi i marrëdhënies së punës së nëndrejtorit të IPAP-së bëhet kur:
i. jep dorëheqjen; 
ii. mbush moshën e pensionit;
iii. me vendim të komisionit mjekoligjor provohet paaftësia për kryerjen e detyrave;
iv. merret masa disiplinore e largimit nga puna nga drejtori i IPAP-së.
7. Masat e sipërcituara të dhëna ndaj drejtorit dhe nëndrejtorit të institucionit arsimor parauniversitar publik jepen në proporcion me shkeljen dhe bazohen në kriteret e mëposhtme: 
a) shkallën e pakujdesisë;
b) shpeshtësinë e kryerjes së veprimit ose mosveprimit apo sjelljes;
c) përvojën dhe pozicionin në sistemin arsimor;
ç) dëmtimin, mundësinë e shkaktimit të dëmtimit ose shkallën e pasojave që kanë ardhur ose mund të vijnë nga veprimi apo mosveprimi.
8. Drejtori dhe nëndrejtori kanë të drejtë të dëgjohen nga titullari i institucionit përkatës para se të merret njëra prej masave të sipërcituara. Seanca dëgjimore dokumentohet me procesverbal.
9. Emërimi dhe/ose shkarkimi i drejtorit dhe nëndrejtorit në institucionin arsimor privat kryhet sipas procedurave të përcaktuara nga vetë institucioni në rregulloren e tij. Kriteret e kualifikimit, të përcaktuara për drejtorin dhe nëndrejtorin e institucionit arsimor publik janë të njëjta edhe për drejtorin dhe nëndrejtorin e institucionit arsimor privat.
10. Rregullat dhe procedurat për emërimin, uljen në detyrë, pezullimin dhe shkarkimin e drejtorit dhe nëndrejtorit të institucionit përcaktohen me udhëzim të ministrit.”.

Neni 9

Në nenin 55/1 bëhen këto shtesa:
1. Në pikën 2 pas fjalës “mësues” shtohen fjalët “në arsimin parashkollor”.
2. Pas pikës 2 shtohet pika 2/1 me këtë përmbajtje:
“2/1. Në rastet kur asnjë nga kandidatët për drejtor nuk është i pajisur me certifikatën e drejtuesit të institucionit arsimor parauniversitar, komisioni propozon dy kandidatë që vlerësohen sipas pikës 1 të këtij neni. Kryetari i njësisë së vetëqeverisjes vendore përkatëse emëron një nga kandidatët për një periudhë 1-vjeçare, me kushtin që kandidati të jetë pranuar në Shkollën e Drejtorëve. Pas përfundimit të kësaj periudhe, rishpallet procedura për përzgjedhjen e drejtuesit të institucionit arsimor sipas pikës 1 të këtij neni.”. 
3. Në pikën 4, në fund të fjalisë së parë, shtohen fjalët “i cili konfirmohet nga institucioni përgjegjës për licencimin.”.

Neni 10

Pas pikës 5 të nenit 57 shtohet pika 6 me këtë përmbajtje:
“6. Për nevoja të procesit mësimor, institucioni vendor përgjegjës për arsimin parauniversitar emëron mësues në dispozicion, që plotësojnë kriteret e këtij neni.”. 

Neni 11

Në nenin 60 bëhen këto ndryshime:
1. Titulli i nenit ndryshon dhe bëhet “Pranimi, pezullimi dhe largimi nga puna i mësuesit”.
2. Pika 1 ndryshohet si më poshtë:
“1. Në institucionin arsimor publik, përfshirë edhe atë parashkollor, pranimi dhe emërimi i mësuesit në një vend të lirë pune mbështetet në parimin e meritës dhe të drejtën për zgjedhjen e institucionit arsimor. Emërimi i mësuesit bëhet nga drejtori i institucionit arsimor sipas renditjes në portalin “Mësues për Shqipërinë”, përveç mësuesit në dispozicion, i cili emërohet nga titullari i institucionit arsimor vendor, përgjegjës për arsimin parauniversitar, sipas renditjes në portal.”.
3. Pas pikës 2 shtohet pika 2/1 me këtë përmbajtje:
“ 2/1. Drejtori i IAP-së merr masën e pezullimit ndaj mësuesit në rastet kur:
a) gjykata ka vendosur masat e sigurimit personal;
b) mësuesi është në proces hetimi për kryerjen e një vepre penale sipas nenit 60/1 të këtij ligji.”.
4. Pas pikës 3 shtohet pika 4 me këtë përmbajtje:
“4. Procedurat e pranimit, pezullimit dhe të largimit të mësuesit dhe mësuesit në dispozicion nga një vend pune, si dhe administrimi i portalit “Mësues për Shqipërinë” përcaktohen me udhëzim të ministrit.”.

Neni 12

Pas nenit 60 shtohet neni 60/1 me këtë përmbajtje:

“Neni 60/1
Ndalimi për të punuar në sistemin arsimor parauniversitar

Punonjësi arsimor, si dhe çdo punonjës tjetër i sistemit arsimor, që punon me fëmijët, nuk mund të punësohet dhe, kur është i punësuar, përfundon marrëdhënien e punës në rast se:
a) është i regjistruar në Regjistrin Kombëtar të të Dënuarve për Krime Seksuale; ose
b) është dënuar me vendim penal të formës së prerë për kryerjen e një vepre penale, që, për shkak të natyrës së veprës së kryer, diskrediton pozitën dhe figurën e punonjësit arsimor ose dëmton rëndë besimin e publikut në sistemin arsimor, pavarësisht nëse është rehabilituar sipas parashikimeve të Kodit Penal.”.
c) veprat penale në kuptim të shkronjës “b” të këtij neni përcaktohen me udhëzim të ministrit përgjegjës për arsimin.

Neni 13

Pas nenit 64 shtohet neni 64/1 me këtë përmbajtje:

“Neni 64/1
Arsimimi i fëmijëve me aftësi të kufizuara në qendra burimore

1. Qendër Burimore është institucioni i arsimit special, që ka për qëllim të mbështesë arsimimin e fëmijëve me aftësi të kufizuara, duke përmirësuar në vijimësi rezultatet e të nxënit dhe t’i përgatisë ata për gjithëpërfshirjen dhe aftësimin për jetën, duke zhvilluar aftësitë e duhura në të gjitha fushat e përditshmërisë së tyre, sipas legjislacionit në fuqi për aksesueshmërinë dhe mosdiskriminimin.
2. Me urdhër të ministrit përgjegjës për arsimin krijohen qendrat burimore si institucione arsimore parauniversitare, që ofrojnë arsim special dhe shërbime për fëmijë me aftësi të kufizuara, sipas legjislacionit në fuqi për aksesueshmërinë e personave me aftësi të kufizuara.
3. Qendrat burimore kanë punonjës të specializuar në aftësinë e kufizuar, si mësues të arsimit special, mjekë, punonjës të shërbimit psikosocial, terapistë, që ofrojnë shërbime mbështetëse dhe rehabilituese të specializuara për fëmijët me aftësi të kufizuara edhe në shkollat e zakonshme.
4. Qendrat burimore sigurojnë mbështetje për gjithëpërfshirjen në kuadër të burimeve që kanë në dispozicion, në bazë të kërkesave të institucioneve arsimore parauniversitare, që arsimojnë nxënësit me aftësi të kufizuara.
5.  Kriteret dhe procedurat për hapjen, mbylljen dhe riorganizimin e institucioneve të arsimit special në qendra burimore, si dhe mënyra e organizimit dhe funksionimit përcaktohen me vendim të Këshillit të Ministrave.”.

Neni 14

Pika 2 e nenit 69 ndryshohet si më poshtë:
“2. Vendimi për dënimin e kundërvajtësit, sipas pikës 1 të këtij neni, është në kompetencën e institucionit përgjegjës për ofrimin dhe sigurimin e shërbimit arsimor dhe merret në vend me konstatimin e shkeljes nga inspektori i autorizuar nga  institucioni përgjegjës për ofrimin dhe sigurimin e shërbimit arsimor sipas legjislacionit për inspektimin.”.

Neni 15

Në nenin 70 bëhen këto shtesa dhe ndryshime:
1. Kudo në këtë nen fjalët “institucioni përgjegjës për sigurimin e cilësisë ” zëvendësohen me fjalët “institucioni përgjegjës për ofrimin dhe sigurimin e shërbimit arsimor”.
2. Në pikën 1 pas fjalëve “që konstatohet dhe dënohet nga” shtohen fjalët “inspektori i autorizuar nga”.
3. Në pikën 2 pas fjalëve “Kur është e nevojshme” shtohen fjalët “inspektori i autorizuar nga”.
4. Në pikën 3 pas fjalëve “për institucionin arsimor privat,” shtohen fjalët “nëse inspektori i autorizuar nga” dhe pas fjalëve “nëse është e nevojshme” shtohen fjalët “institucioni përgjegjës për ofrimin dhe sigurimin e shërbimit arsimor”.
5. Pas pikës 3 shtohet pika 3/1 me këtë përmbajtje:
“3.1 Procedura që ndiqet nga inspektori i autorizuar nga institucioni përgjegjës për ofrimin dhe sigurimin e shërbimit arsimor, sipas pikave 1, 2 dhe 3 të këtij neni, rregullohet nga legjislacioni për inspektimin.”.

Neni 16

Në nenin 71 bëhen këto shtesa dhe ndryshime:
1. Në pikën 1 të nenit 71 fjalët “institucioni përgjegjës për sigurimin e cilësisë në arsimin parauniversitar” zëvendësohen me fjalët “inspektori i autorizuar nga institucioni përgjegjës për ofrimin dhe sigurimin e shërbimit arsimor, sipas legjislacionit për inspektimin”.
2. Në pikën 3 të nenit 71 fjalët  “institucioni përgjegjës për sigurimin e cilësisë” zëvendësohen me fjalët “institucioni përgjegjës për ofrimin dhe sigurimin e shërbimit arsimor”.

Neni 17
Dispozita kalimtare

1. Kriteri i trajnimit dhe pajisjes me certifikatën e drejtuesit të institucionit arsimor, si dhe drejtuesit të institucionit arsimor parashkollor, sipas pikës 3 të nenit 55 dhe të pikës 2 të nenit 55/1 të ligjit, nuk zbatohet deri në 2 vjet nga hyrja në fuqi e këtij ligji.
2. Ngarkohet ministri përgjegjës për arsimin për nxjerrjen e aktit nënligjor në zbatim të nenit 60/1, shkronja “c”, brenda 3 muajve nga hyrja në fuqi e këtij ligji.


Neni 17/1

Në nenin 73 të ligjit bëhen këto shtesa:
1. Në pikën 1 të nenit 73 pas numrit “2” shtohet numri “3” dhe pas numrit “12” shtohet numri “13”
2. Në pikën 2 të nenit 73 para numrit “7” shtohet numri “2” dhe para numrit “9” shtohet numri “8”.” 

Neni 18
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Miratuar më datë 15.6.2023.

